Α.Ο. Καραβά Πειραιά

Ο **Αθλητικός Όμιλος Καραβά** είναι ελληνικό ποδοσφαιρικό σωματείο το οποίο εδρεύει στην Παλαιά Κοκκινιά, συνοικία του Πειραιά, και ιδρύθηκε το 1927. Επίσημα χρώματα του αποτελούν το μπλε και το λευκό. Χρησιμοποιεί ως αγωνιστική έδρα το Δημοτικό Γήπεδο Νίκαιας το οποίο έχει χωρητικότητα 4.361 θέσεων.

## Ιστορία

Ιδρύθηκε το 1927 με την ονομασία «**Αθλητική Ένωση Καραβά**» και το 1969 έλαβε τη σημερινή του ονομασία, «**Αθλητικός Όμιλος Καραβά**». Με την ίδρυσή του αγωνίστηκε επί σειρά ετών σαν ανεξάρτητο σωματείο δίνοντας φιλικούς αγώνες με άλλες ανεπίσημες ομάδες του Πειραιά. Με το τέλος της κατοχής αναγνωρίστηκε επίσημα από την Ε.Π.Ο. με Αριθμό Μητρώου 157 και στη δύναμη της Ε.Π.Σ. Πειραιά την αγωνιστική περίοδο 1945–1946, ξεκινώντας έκτοτε την επίσημη αγωνιστική του δράση. Στις 9 Οκτωβρίου του 1949 και ενώ αποτελούσε ομάδα Β΄ κατηγορίας, έκανε την έκπληξη και απέκλεισε από το Κύπελλο Ελλάδας της περιόδου 1949–1950 την Α.Ε. Νίκαιας, ομάδα Α΄ Κατηγορίας Ε.Π.Σ. Πειραιά, επικρατώντας με 1-0 με τέρμα του Γιώργου Κοπανίδη.

Την αγωνιστική περίοδο 1964–1965 αγωνίστηκε για πρώτη φορά στην ιστορία του στην κορυφαία κατηγορία των πρωταθλημάτων της Ε.Π.Σ. Πειραιά, την Α΄ Κατηγορία. Την αγωνιστική περίοδο 2017–2018 έφτασε για πρώτη φορά στην ιστορία του στον τελικό του Κυπέλλου Ε.Π.Σ. Πειραιά, όπου επικρατώντας με 1-0 του Εθνικού και αναδείχθηκε κυπελλούχος. Την αγωνιστική περίοδο 2019–2020 αναδείχθηκε τριταθλητής στην Α΄ Κατηγορία της Ε.Π.Σ. Πειραιά και πανηγύρισε την ιστορική του άνοδο στο πρωτάθλημα της Γ΄ Εθνικής ερασιτεχνικής κατηγορίας. 

Στο πρωτάθλημα της Γ΄ Εθνικής ερασιτεχνικής κατηγορίας αγωνίστηκε για δύο σεζόν (2020–2021 και 2021–2022), ως 4η και ως 3η τη τάξει κατηγορία του ελληνικού ποδοσφαίρου αντίστοιχα, γνωρίζοντας τον υποβιβασμό. Τις σεζόν 2022–2023 και 2023–2024 αγωνίστηκε στην Α΄ Κατηγορία της Ε.Π.Σ. Πειραιά. Τη σεζόν 2023–2024 απέκλεισε με 3-1 στο γήπεδο της Νίκαιας τον Ατρόμητο Πειραιά, ομάδα Γ΄ Εθνικής και προκρίθηκε στον τελικό του Κυπέλλου της Ε.Π.Σ. Πειραιά για δεύτερη φορά στην ιστορία του. Παράλληλα, εκείνη την χρονιά κατέκτησε και το πρωτάθλημα στον όμιλό του και συμμετείχε στο Πρωτάθλημα πρωταθλητριών Ε.Π.Σ., στο οποίο αν και δεν κατάφερε να ανέβει στην παραπάνω κατηγορία αγωνιστικά, εν τέλει το κατάφερε λόγω κενής θέσης που δημιουργήθηκε, και έτσι ο Καραβάς πανηγύρισε την επάνοδο στις εθνικές κατηγορίες μετά από 2 χρόνια. 

Τη σεζόν 2024–2025 αγωνίστηκε στην Γ΄ Εθνική, στην οποία τερμάτισε στην 13η θέση και εν τέλει υποβιβάστηκε.

Ανέδειξε πλήθος σπουδαίων ποδοσφαιριστών όπως παλαιότερα τους Γιώργο Κοπανίδη και Γιώργο Σιαβελλή που αγωνίστηκαν σε Ολυμπιακό και Προοδευτική και στα νεότερα χρόνια τον Τάσο Κοπανίδη (Διαγόρας Ρόδου, Προοδευτική, Πανηλειακός) μεταξύ άλλων.

## Πηγές
* *Το ισχυρό ποδοσφαιρικό συγκρότημα της Α.Ε. Καραβά*, εφημερίδα «Αθλητική Ηχώ», 23/6/1949.

## Παραπομπές


## Δείτε επίσης
* Αθλητική Ένωση Καραβά, πρώην Κυπριακό ποδοσφαιρικό σωματείο 
* Αθλητική Ένωση Καραβά-Λάμπουσα, Κυπριακό σωματείο πετοσφαίρισης 

## Εξωτερικοί σύνδεσμοι
* Ο Α.Ο. Καραβά στην Ε.Π.Σ. Πειραιά

Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927